GULF ฤาจะเทนเดอร์อินทัช.?
ที่ผ่านมาก็ฮือฮาป่าช้าแตกกันมาแล้ว..!! เรื่องที่ GULF ของ “เสี่ยกลาง” “สารัชถ์ รัตนาวะดี” เข้ามาไล่ซื้อหุ้น INTUCH
ที่ผ่านมาก็ฮือฮาป่าช้าแตกกันมาแล้ว..!! เรื่องที่ GULF ของ “เสี่ยกลาง” “สารัชถ์ รัตนาวะดี” เข้ามาไล่ซื้อหุ้น INTUCH
8 ก.ค. 2565

ที่ผ่านมาก็ฮือฮาป่าช้าแตกกันมาแล้ว..!! เรื่องที่บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ของ “เสี่ยกลาง” “สารัชถ์ รัตนาวะดี” เข้ามาไล่ซื้อหุ้นบริษัท อินทัช โฮลดิ้งส์ จำกัด (มหาชน) หรือ INTUCH จนนำมาสู่การตั้งโต๊ะเทนเดอร์ออฟเฟอร์เมื่อช่วงกลางปี 2564
เลยเป็นที่มาทำให้ INTUCH ตกเป็นของ GULF โดยสมบูรณ์แบบ ด้วยสัดส่วนการถือหุ้นใหญ่ที่ 42.25%..!?
หลังจากเปลี่ยนโครงสร้างผู้ถือหุ้นใหญ่ ก็ตามมาด้วยการเปลี่ยนโครงสร้างบอร์ดของ INTUCH รวมถึงงบการเงิน ที่ก่อนหน้านี้ GULF รับเป็นเงินปันผลตามสัดส่วนการถือหุ้น แต่พอถือหุ้นเกิน 40% ก็เปลี่ยนงบการเงินใหม่ เป็นการคอนโทรลงบ INTUCH เข้ามาเลย
ทำให้งบ GULF ดูดีขึ้น ช่วยลดความผันผวนไปได้เยอะเชียว…
ส่วนในมุมธุรกิจของ INTUCH ค่อนข้างเงียบฉี่ ความเคลื่อนไหวส่วนใหญ่จะอยู่ที่บริษัทลูก อย่างบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เสียมากกว่า…แตกต่างจาก GULF ซึ่งมีความเคลื่อนไหวต่อเนื่อง ไม่ว่าจะเป็นการไปจับไม้จับมือกับกลุ่มสิงห์เทล ตั้งบริษัทร่วมทุนบุกอินฟราฯ ด้านการสื่อสารที่เกี่ยวข้องกับดิจิทัล โดยจะถือหุ้นฝ่ายละ 50% เท่ากัน หรือการไปจับมือกับ Binance ลุยธุรกิจสินทรัพย์ดิจิทัล ซึ่งสร้างความฮือฮาได้ไม่น้อย…
แต่ล่าสุด ต๊กกะใจหม๊ดดดเลย จู่ ๆ เมื่อวันที่ 5 ก.ค. 2565 เกิดรายการบิ๊กล็อตหุ้น INTUCH จำนวน 45.60 ล้านหุ้น หรือคิดเป็น 1.4217% ที่ราคาเฉลี่ย 68.19 บาท มูลค่ารวม 3.11 พันล้านบาท ซึ่งเป็นราคาต่ำกว่ากระดานในวันดังกล่าว ที่ปิดตลาด 69.50 บาท ด้วยมูลค่าการซื้อขาย 3.34 พันล้านบาท…
ตอนแรกก็สงสัยว่า ใครเป็นคนทำรายการดังกล่าวกันนะ…แต่พอสืบไปสืบมา อ้าว…GULF เป็นคนทำรายการนี่หน่า
ซึ่งดูแล้วน่าจะเป็นการซื้อจาก ANDERTON INVESTMENTS PTE. LTD. อ๊ะป่าว..? อันนี้ก็น่าคิด เพราะมีการรายงานธุรกรรมการขายหุ้น INTUCH ออกมาเช่นกัน…
ว่าแต่กองทุนไพรเวตฟันด์กองนี้ เป็นของใครกันนะ…จะใช่ของคนใกล้ตัว GULF หรือเปล่า..? ชักอยากรู้แล้วสิ…
พักเรื่องนั้นไว้ก่อน กลับมาที่ GULF ดีกว่า หลังทำบิ๊กล็อตดังกล่าว ส่งผลให้สัดส่วนการถือหุ้น INTUCH เพิ่มเป็น 46.0758% ทันที
แต่ก็น่าคิด ถ้าไล่เลียงดูตอนปิดโต๊ะเทนเดอร์ฯ…GULF ถือหุ้น INTUCH อยู่ที่ 42.25% เท่านั้น นั่นหมายความว่า ก่อนที่จะทำบิ๊กล็อตครั้งล่าสุด GULF ต้องถือหุ้น INTUCH อยู่แล้ว 44.6541% ทำให้เมื่อรวมกับบิ๊กล็อตก้อนดังกล่าว กลายเป็นถือ 46.0758%…
แสดงว่าในช่วงที่ผ่านมา GULF ทำตัวเป็นเสือซุ่มไล่เก็บหุ้น INTUCH มาต่อเนื่องน่ะสิ…ทำให้ตอนนี้ทิ้งห่างกลุ่มสิงห์เทล ผู้ถือหุ้นอันดับ 2 สัดส่วน 21.21% แบบไม่เห็นฝุ่นเลยทีเดียว…
เอ๊ะ…แบบนี้ GULF ก็มีโอกาสจะซื้อเพิ่มอีกแหง ๆ เพราะหลัง ๆ มา ราคาหุ้น INTUCH ต่ำ 70 บาท มาสักพักใหญ่แล้ว ราคาก็น่าเก็บอยู่นะ
แต่ซื้อไปซื้อมาตอนนี้ปาไป 46.0758% แล้ว หวังว่า GULF คงไม่ซื้อเพลินจนเกิน 50% หรอกนะ เดี๋ยวจะเข้าเกณฑ์ให้ต้องตั้งโต๊ะเทนเดอร์ฯ อีกรอบ…ยุ่งตายเลย..!?
…อิ อิ อิ…